b'\n_START_ARTICLE_\nLeopold Berchtold\n_START_SECTION_\nLevned\n_START_PARAGRAPH_\nGrev Berchtolds familie stammede fra Tirol og ejede store landomr\xc3\xa5der i M\xc3\xa6hren. Leopold var s\xc3\xb8n af grev Sigmund von Berchtold (1834\xe2\x80\x931900) og dennes hustru, som var f\xc3\xb8dt grevinde Trauttmansdorff. Han voksede op p\xc3\xa5 slottet i Buchlovice i M\xc3\xa6hren. Der l\xc3\xa6rte han at tale tjekkisk, slovakisk og ungarsk._NEWLINE_Efter at have aflagt statseksamen indtr\xc3\xa5dte han i statens tjeneste i 1887 ved statholderiet i Br\xc3\xbcnn (Brno). I 1894 aflagde Berchtold diplomatpr\xc3\xb8ve og blev legationssekret\xc3\xa6r p\xc3\xa5 ambassaden i Paris. Han giftede sig med grevinde Ferdinandine K\xc3\xa1rolyi, som var arving til store besiddelser i Slovakiet. I 1897 blev han 1. sekret\xc3\xa6r i ambassaden i London og i 1903 blev han ambassader\xc3\xa5d i Sankt Petersborg og oplevede der det russiske nederlag i den Russisk-japanske krig._NEWLINE_Fra december 1906 til 1911 var Berchtold \xc3\xb8strigsk ambassad\xc3\xb8r i Sankt Petersborg. I 1908 tog han initiativ til et m\xc3\xb8de mellem udenrigsminister Alois Lexa von Aehrenthal og den russiske udenrigsminister Alexander Isvolsky p\xc3\xa5 sit slot i Buchlau. Den 16. september 1908 indgik de to lande inden udbruddet af Bosnienkrisen Aftalen fra Buchlau, hvorefter Dobbeltmonarkiet fik Bosnien-Hercegovina mod at Rusland fik fri passage gennem Dardanellerne._NEWLINE_Den 19. februar 1912 blev Berchtold af kejser Franz Joseph udn\xc3\xa6vnt til k.u.k. udenrigsminister. Han tiltr\xc3\xa5dte sin post efter at hans forg\xc3\xa6ngers politik havde isoleret \xc3\x98strig-Ungarn internationalt og frem for alt skadet forholdet til Rusland. Berchtold fortsatte denne politik. Han var talsmand for en anti-serbisk politik og indledte derfor \xe2\x80\x93 for at holde Serbien v\xc3\xa6k fra Middelhavet \xe2\x80\x93 grundl\xc3\xa6ggelsen af Albanien. Efter mordet p\xc3\xa5 den \xc3\xb8strigske tronf\xc3\xb8lger \xc3\xa6rkehertug Franz Ferdinand den 28. juni 1914 (Mordet i Sarajevo) udformede og fremlagde han den 23. juli 1914 det ultimatum til Serbien, hvis afvisning endte med at f\xc3\xb8re til 1. verdenskrigs udbrud._NEWLINE_Efter sin tilbagetr\xc3\xa6den som udenrigsminister i 1915 var Berchtold indtil 1918 overhofmester og r\xc3\xa5dgiver for tronf\xc3\xb8lgeren, den senere kejser Karl 1.. I 1918 tog han i en periode til Schweiz. Fra 1923 levede han fortrinsvis i Ungarn. Berchtold d\xc3\xb8de tilbagetrukket den 21. november 1942 p\xc3\xa5 sit gods i det ungarske Peresznye.\n_START_SECTION_\nItalienske krav\n_START_PARAGRAPH_\nBerchtold undlod med vilje at underrette sine (officielt) alierede Italien og Rum\xc3\xa6nien om den planlagte aktion mod Serbien, da han foruds\xc3\xa5, at de kun ville kr\xc3\xa6ve kompensation for deres accept._NEWLINE_Den italienske ambassad\xc3\xb8r i Wien erkl\xc3\xa6rede overfor Berchtold den 19. december 1914, at Italien forlanger kompensation ogs\xc3\xa5 ved en delvis, permanent eller midlertidig ... territorial bes\xc3\xa6ttelse, men ogs\xc3\xa5 hvis \xc3\x98strig-Ungarn opn\xc3\xa5r fordele af ikke-territorial karakter, ja blot politisk indflydelse elelr \xc3\xb8konomiske privilegier. Som f\xc3\xb8lge af pres p\xc3\xa5 ambassad\xc3\xb8rerne i Rom, Bernhard von B\xc3\xbclow og Karl Macchio gav Berchtold efter og foreslog den 9. januar 1915 Franz Joseph at afst\xc3\xa5 Trentino. Det ville kejseren og den ungarske ministerpr\xc3\xa6sident Tisza imidlertid ikke h\xc3\xb8re tale om. P\xc3\xa5 initiativ af den m\xc3\xa6gtige Tisza blev Berchtold den 13. januar 1915 af kejseren udskiftet som udenrigsminister med ungareren Stephan Buri\xc3\xa1n.\n_START_SECTION_\nPersonlighed og forskelligt\n_START_PARAGRAPH_\nAf samtidige blev Berchtold beskrevet som en elskv\xc3\xa6rdig, fintf\xc3\xb8lende, taktfuld og dannet Grandseigneur, beskeden, selvironisk men ogs\xc3\xa5 usikker og verdensfjern. Jagt, hestesport, kvinder og venner stod ofte i forgrunden; den politiske virkelighed holdt han sig fra. Et \xc3\xa6gte opg\xc3\xb8r med de behov og ideer, som folkene i riget havde, var ham umuligt._NEWLINE_Mens han var Karls overhofmester modtog kejseren den nye minister Josef Redlich i privataudiens og sagde til ham, at: ...han aldrig havde erkl\xc3\xa6ret krig; men dengang var han blot en underordnet officer.... Den vel hovedansvarlige, Berchtold, stod samtidig som overkammerherre i forv\xc3\xa6relset, bem\xc3\xa6rker Anton Mayr-Hartig.\n_START_SECTION_\nGreven og Mariavalfartsstedet\n_START_PARAGRAPH_\nSom tre\xc3\xa5rig blev Berchtold taget med p\xc3\xa5 jagt af sin far i n\xc3\xa6rheden af den vestungarske by T\xc3\xb6m\xc3\xb6rd, og han blev v\xc3\xa6k. F\xc3\xb8rst tre dage senere blev drengen fundet uskadt under et tr\xc3\xa6, hvorp\xc3\xa5 der hang et billede af Jomfru Maria. Af taknemmelighed lod faderen hvert \xc3\xa5r p\xc3\xa5 den f\xc3\xb8rste s\xc3\xb8ndag i juni afholde en taksigelsesmesse p\xc3\xa5 tre sprog, da indbyggerne her var ungarere, tyskere og kroater. I 1994 blev der her opf\xc3\xb8rt et Mariakapel.'